Die baie interessante maniere waarop elke saamtrekstreek die simboliek van sout en lig gebruik het om sale te versier en die hele dag in te kleur, het my laat besef dat die tema vir die Sustersaamtrek van 2015 die kreatiewe gawes van ons susters laat loskom het. Maar die tema het ook die harte van die saamtrekgangers aangegryp – dit kan ŉ mens sien aan die terugvoer wat ons gekry het op Facebook en in die wandelgange. Heelwat van die sprekers het hulle bereid verklaar om ook hulle toerustingsgeleenthede te verwerk tot artikels en ons publiseer dit graag hierdie maand vir julle. So kan die onderskeie streke ook hoor wat by die ander streke oor die tema gesê is. Mag die lees hiervan goeie herinneringe oproep en ons almal weer opnuut aanspoor en sout en lig te wees waar elkeen van ons elke dag lewe.
Totdat ons weer gesels in Augustus: Mag elke leser van ons blad smaak gee waar sy ook al kom en lig wees vir die Here in hierdie wêreld.